
Αριθ. Πρωτ. 83

Προς:  Τους κ.κ. θεολόγους καθηγητές/τριες των Ημερήσιων και Εσπερινών Γυμνασίων, Ηρακλείου, Λασιθίου, Ρεθύμνου, Χανίων     

Κοιν.: 1. Περιφερειακή Δ/νση Π/θμιας &  Δ/θμιας Εκπαίδευσης Κρήτης
            2. Διευθύνσεις Δ.Ε. Ηρακλείου, Λασιθίου, Ρεθύμνου, Χανίων
      




Θέμα: «Ενημέρωση των θεολόγων εκπαιδευτικών για την ειδική θεματική εβδομάδα στο Γυμνάσιο»

Σύμφωνα με τη με αριθμ. Φ20.1/220482/Δ2/23-12-2016 εγκύκλιο του ΥΠΠΕΘ, προγραμματίζεται ειδική θεματική εβδομάδα στο Γυμνάσιο, με θέμα «Σώμα και Ταυτότητα». Κατά το τρέχον έτος, η ειδική θεματική εβδομάδα εστιάζει σε τρεις βασικούς άξονες: α) τη διατροφή και την ποιότητα ζωής, β) την πρόληψη του εθισμού και των εξαρτήσεων και γ) τις έμφυλες ταυτότητες. 
Οι δραστηριότητες που θα υλοποιηθούν δεν είναι υποχρεωτικό να συνδέονται με συγκεκριμένες ενότητες από τα μαθήματα κάθε τάξης. Παρ’ όλα αυτά, λαμβάνοντας υπόψη ότι το μάθημα των Θρησκευτικών σχετίζεται με ορισμένες θεματικές περιοχές της θεματικής εβδομάδας, υπάρχει η δυνατότητα, στον βαθμό που θα εμπλακεί ο θεολόγος εκπαιδευτικός, κάποια θέματα να εξεταστούν από τη σκοπιά του μαθήματος των Θρησκευτικών ή/και να συνδεθούν με συγκεκριμένες θεματικές ενότητες του Προγράμματος Σπουδών στα Θρησκευτικά. Βασική πληροφόρηση, ενδεικτικό υλικό, καθώς επίσης στοιχεία γύρω από τη διασύνδεση των θεματικών περιοχών με τα μαθησιακά αντικείμενα του Γυμνασίου έχουν αναρτηθεί στον σχετικό ιστότοπο του ΙΕΠ: http://iep.edu.gr/index.php/el/fakelos-ekpaideftikoy-ylikoy-2016-2017.
Από τα θέματα που προτείνονται ανά ειδικό άξονα στην ανωτέρω εγκύκλιο, εκείνα που προσφέρονται περισσότερο για να εξεταστούν και από τη σκοπιά του μαθήματος των Θρησκευτικών είναι: 
α) Διατροφή και ποιότητα ζωής: Διατροφικές συνήθειες, καταναλωτισμός, οικολογία, οικονομική κρίση, υγεία.
β) Εθισμοί και εξαρτήσεις: Το σχολείο ως κοινότητα, κοινωνικά πρότυπα, εφηβική ηλικία, πρόληψη και προστασία. 
γ) Έμφυλες ταυτότητες: Εφηβεία και ανάπτυξη, στερεότυπα, ανθρώπινα δικαιώματα.
Για τη διευκόλυνση των θεολόγων εκπαιδευτικών οι οποίοι θα εμπλακούν στις δραστηριότητες της θεματικής εβδομάδας, παραθέτω ενδεικτικά διδακτικά θέματα από το Πρόγραμμα Σπουδών στα Θρησκευτικά Γυμνασίου, τα οποία συνδέονται με τις επιμέρους θεματικές της εβδομάδας:
Α΄ ΓΥΜΝΑΣΙΟΥ:
ΘΕ 1. Μεγαλώνουμε και αλλάζουμε
Ι. Το πέρασμα σε μια νέα σχολική κοινότητα, ένα καινούργιο κύκλο ζωής (Γυμνάσιο) 
ΘΕ 2.  Η συνάντηση του Χριστιανισμού με τον Ελληνισμό  
Ι. Η δυναμική των «συναντήσεων» 
ΘΕ 3.  Πώς ζουν οι Χριστιανοί; Η νέα ζωή της Εκκλησίας
Ι. Μπροστά στα ερωτήματα για τη ζωή
ΘΕ 4.  Πώς παίρνονται οι αποφάσεις;  
Ι. Συζητώντας για τα όριά μας
Β΄ ΓΥΜΝΑΣΙΟΥ: 
ΘΕ 2.  Ποιος είναι ο Θεός των Χριστιανών; «Τίνα με λέγουσιν οι άνθρωποι είναι;»  
I. Ο Ιησούς Χριστός στην Καινή Διαθήκη
ΘΕ 3.  Ποιος είναι ο άνθρωπος;
II.  Ο σκοπός και το νόημα της ζωής του ανθρώπου: Η βιβλική πρόταση και η θεολογική ερμηνεία 
ΘΕ 4.  Εμείς και οι «άλλοι»  
Ι. Ποιος είναι για μας ο «άλλος»;
ΙΙ. O «άλλος» για τους Χριστιανούς
IV. Η συνύπαρξη και ο διάλογος με τον άλλον
Γ΄ ΓΥΜΝΑΣΙΟΥ: 
ΘΕ 1.  Η Χριστιανοσύνη στον σύγχρονο κόσμο  
ΙΙ. «Εν εκκλησίαις ευλογείτε τον Θεόν»: Λατρεία και τέχνη στην Ανατολή και στη Δύση 
ΘΕ 2.  Το ζήτημα της θρησκείας στη σύγχρονη Ευρώπη  
I. Ο σεβασμός του άλλου στον Χριστιανισμό
ΘΕ 5.  Ελπίδα και αγώνας για τη μεταμόρφωση της ζωής και του κόσμου  
I. Η μεταμόρφωση του κόσμου ως πανανθρώπινο αίτημα
II. Η ελπίδα των Χριστιανών
III. Δράση και αγώνας για τη μεταμόρφωση της ζωής και του κόσμου
Λαμβάνοντας υπόψη ότι στις μαθησιακές δραστηριότητες οι οποίες θα πραγματοποιηθούν «μπορεί να περιλαμβάνονται εργαστήρια, διαδραστικά παιχνίδια, θεατρικά δρώμενα, εικαστικές δραστηριότητες, προβολή ταινιών με σχετικό περιεχόμενο που πλαισιώνεται με συζήτηση ή άλλη δράση, σύντομα βιωματικά εργαστήρια» κ.ά., επισημαίνω ότι στο Πρόγραμμα Σπουδών στα Θρησκευτικά παρατίθενται άφθονες διδακτικές προτάσεις αυτής της μορφής, οι οποίες υλοποιούν τα παραπάνω θέματα Θρησκευτικών. Ακόμη, στον διαδικτυακό κόμβο του ΙΕΠ, στην περιοχή που αφορά στα νέα Προγράμματα Σπουδών στα Θρησκευτικά (http://iep.edu.gr/index.php/el/menu-erga/menu-co-financed/554-thriskeftika-neo-10), υπάρχει διδακτικό και υποστηρικτικό υλικό (κείμενα, εικαστικό υλικό, μουσική, βίντεο κ.ά.), το οποίο υποστηρίζει τα παραπάνω αναφερόμενα διδακτικά θέματα του ΠΣ (βλ. στις περιοχές «Διδακτικό υλικό», «Διδακτικές προτάσεις» και «Υλικό Εικόνων & Μουσικής»). Μεταξύ των προτεινόμενων μαθησιακών δραστηριοτήτων στο Πρόγραμμα Σπουδών εντάσσονται βιωματικές, ομαδικές/διερευνητικές, διαθεματικές και δραστηριότητες δημιουργικής έκφρασης. 
Για τον σχεδιασμό και την υλοποίηση της θεματικής εβδομάδας οι εκπαιδευτικοί συνεργάζονται με τους/τις Υπευθύνους Σχολικών Δραστηριοτήτων, τους Συμβουλευτικούς Σταθμούς Νέων και τους Σχολικούς Συμβούλους Παιδαγωγικής Ευθύνης των Σχολείων, όπως προβλέπεται. Επικουρικά, είμαι στη διάθεση όσων επιθυμούν, για την ανταλλαγή προτάσεων και συνεργασία, εφόσον το θέμα που θα επιλεγεί σχετίζεται με το μάθημα των Θρησκευτικών, ή οποιαδήποτε άλλη συνεργασία η οποία με αφορά. 
Με συναδελφικούς χαιρετισμούς,

Ο Σχολικός Σύμβουλος Θεολόγων
Γεώργιος Στριλιγκάς

